Diari Oficial de la Generalitat Valenciana


Sumari del DOGV 3059, del 19-08-1997 (1997/9663)

RESOLUCIÓ de 24 de juliol de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament d'Orihuela, per a la reclassificació com a professional del Conservatori Municipal de Música d'aqueixa localitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3059

Data del DOGV
:   19-08-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/9663


Data del document
:   24-07-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de juliol de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament d'Orihuela, per a la reclassificació com a professional del Conservatori Municipal de Música d'aqueixa localitat.  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament d'Orihuela, el 14 de maig de 1997, un Conveni per a la reclassificació com a professional del Conservatori Municipal de Música d'eixa localitat, i en compliment del que estableix la clàusula deu del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0444/97, i que figura com a annex d'aquesta resolució.  
València, 24 de juliol de 1997.- La sotssecretària del Secretariat del Govern i Relacions amb les Corts.  
Conveni entre la Generalitat Valenciana (Conselleria de Cultura, Educació i Ciència) i l'Ajuntament d'Orihuela per a la reclassificació com a professional del Conservatori Municipal de Música d'aqueixa localitat.  
València, 14 de maig de 1997  
Reunits  
D'una banda l'Honorable Sr. Francisco E. Camps Ortiz, conseller de Cultura, Educació i Ciència de la Generalitat Valenciana, facultat per a aquest acte mitjançant acord adoptat pel Govern Valencià, en la seua reunió del dia 1 d'abril de 1997.  
D'altra banda, el senyor José Manuel Medina Cañizares, alcalde-president de l'Ajuntament d'Orihuela, facultat per a aquest acte per l'acord del Plenari de l'esmentat Ajuntament, de 7 de novembre de 1996.  
Manifesten  
L'Ajuntament d'Orihuela titular del Conservatori Elemental de Música de l'esmentada localitat, amb domicili a la plaça del Marqués de Rafal, 3, i número de codi 59786324, acordà sol·licitar la reclassificació com a professional d'aquest, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.  
Mitjançant el Decret 3879/1982, de 15 de desembre, es va concedir validesa acadèmica oficial als ensenyaments de grau elemental del Conservatori de Música, no estatal, d'Orihuela.  
L'Ordre de 9 de setembre de 1985 (DOGV de 21 d'octubre de 1985), de la Conselleria de Cultura, Educació i Ciència, autoritzà a aquest Conservatori a impartir el grau elemental d'Acordió.  
Mitjançant l'Ordre de 5 de setembre de 1989 (DOGV de 28 de febrer de 1990), fou autoritzat per a impartir les següents assignatures de grau mitjà: Solfeig i Teoria de la Música, Violí, Clarinet, Guitarra, Saxòfon, Trompa, Piano i totes les assignatures complementàries obligatòries per a l'obtenció de les titulacions corresponents, previstes en el Decret 2.618/1966, de 10 de setembre.  
La Inspecció Educativa ha emés informe favorable a la petició perquè s'ajusta a allò establert al Reial Decret 389/1992 de 15 d'abril, pel qual s'estableixen els requisits mínims dels centres que imparteixen ensenyaments artístics, així com al Decret 151/1993, de 17 d'agost, del Govern Valencià, pel qual s'estableixen els curriculums dels graus elemental i mitjà de música i es regula l'accés als citats graus, en allò referit als objectius, continguts i sistema d'avaluació corresponents als estudis de grau mitjà sol·licitats.  
El Servei de Gestió i Supervisió de Projectes i Construccions ha emés informe tècnic favorable a la sol·licitud perquè el centre disposa de tots els espais exigits en l'article 15 del Reial Decret 389/92, de 15 d'abril.  
Per tot això, en virtut de les competències que atorga el Reial Decret 2.093/83, de 28 de juliol sobre traspàs de funcions i serveis de l'administració de l'Estat a la Generalitat Valenciana en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament de Orihuela acorden subscriure aquest Conveni d'acord amb les següents  
Clàusules  
Primera  
S'acorda la reclassificació com a professional del Conservatori Municipal de Música d'Orihuela, que passarà a anomenar-se Conservatori Professional de Música, amb número de codi 44009966, ubicat a la Plaça del Marqués de Rafal, 3, d'Orihuela.  
Segona  
El Conservatori Professional de Música d'Orihuela, impartirà, amb reconeixement oficial i plenes facultats acadèmiques, els ensenyaments contemplats en la Llei Orgànica 1/1990, de 3 d'octubre, corresponents a les especialitats de grau elemental i mitjà següents: piano, violí, viola, violoncel, contrabaix, guitarra, flauta travessera, clarinet, saxòfon i Oboè, amb una capacitat conjunta de 260 llocs escolars.  
Així mateix, impartirà la resta d'assignatures obligatòries previstes en els curriculum de grau mitjà i elemental a què, per a cadascuna de les especialitats assenyalades, fa referència el Decret 151/1993, de 17 d'agost, del Govern Valencià.  
A efectes administratius, i exclusivament en relació als ensenyaments de grau mitjà, el Conservatori Professional de Música d'Orihuela, queda adscrit al Conservatori Professional de Música d'Elx (número de codi 08993056).  
Tercera  
Provisionalment, fins la seua extinció d'acord amb el calendari vigent d'aplicació de la LOGSE, aquest Conservatori impartirà els ensenyaments previstos en el Decret 2.618/1966, de 10 de setembre, de grau elemental, ja autoritzats, i de grau mitjà de les especialitats de piano, violí, guitarra, clarinet i saxòfon, a més de les assignatures complementàries requerides per a la finalització dels estudis d'aquest nivell educatiu.  
Quarta  
Correspon al titular del Conservatori Professional de Música d'Orihuela, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.  
Cinquena  
El Conservatori Professional de Música d'Orihuela, se sotmetrà a l'autoritat de la Conselleria de Cultura, Educació i Ciència i de la Inspecció Educativa en allò previst pel Decret 180/1992, de 10 de novembre, del Govern Valencià, pel qual es regulen l'organització i funcions de la Inspecció Educativa de la Comunitat Valenciana i s'estableix el sistema d'accés i permanència en l'exercici.  
Sisena  
El titular del Conservatori es compromet a:  
a) Complir allò que estableix, pel que fa a òrgans de govern dels centres públics, el títol tercer de la Llei Orgànica 8/1995, de 3 de juliol Reguladora del Dret a l'Educació, amb les especificitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establerts a l'article segon apartat 2 del Decret 2.618/1966, de 10 de setembre, sobre reglamentació general de Conservatoris de Música (BOE de 24 d'octubre) i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, programes, dedicació horària, nivells i sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992, de 26 de juny; Decret 151/1993, de 17 d'agost, del Govern Valencià; i Decret 2.618/1966, de 10 de setembre).  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial, i de tots els documents de caràcter administratiu que s'hi generen, en virtut de les facultats que se li confereixen.  
Setena  
Aquest Conveni tindrà efecte a partir del curs acadèmic 1995/96 pel que fa al reconeixement dels ensenyaments de grau mitjà, de la nova ordenació educativa, així com dels que s'amplien del pla que s'extingeix.  
Vuitena  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats. Les esmentades modificacions tindran efecte en el moment en què es modifique aquest Conveni o es subscriga la corresponent addenda a aquest.  
Novena  
Aquest conveni tindrà una duració indefinida, i podrà extingir-se, no obstant això, per qualsevol de les causes següents:  
a. Per mutu acord de les parts  
b. Per incompliment de les obligacions assumides per l'Ajuntament d'Orihuela.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les activitats  
Aquesta extinció sortirà efecte a partir de la fi del curs en què es donen les causes esmentades.  
En els supòsits previstos en els punts b) i d) l'extinció requerirà la comunicació prèvia de la Conselleria al titular del Conservatori.  
Deu  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constància, les dues parts firmen aquest conveni al lloc i en la data consignats anteriorment.  
El conseller de Cultura, Educació i Ciència,  
Francisco E. Camps Ortiz  
L'alcalde-president de l'Ajuntament de Orihuela,  
José Manuel Medina Cañizares